幕中偶書
作者：强至
朝代：宋

paragraphs: 劉侯驅車東，幕府賓客稀。
憑几獨蕭然，真與萬事違。
巢燕無世情，閑堂時一歸。
東風忽怒號，輒來撼窗扉。
攪我靜中趣，聒聒無停威。
塵沙亦侵人，猶喜勢力微。
日暮風稍息，出戶聊振衣。
行吟視庭木，枝空但花飛。
幽思感晚春，浩歌送斜暉。
翟公大書門，怨激恐已非。
俗物喜去眼，杜子吾庶幾。